Ioannes Ludovicus Vives
Ioannes Ludovicus Vives Res apud Vicidata repertae: Nativitas: 6 Martii 1492; Valentia Obitus: 6 Maii 1540; Brugae Patria: Hispania Familia Coniunx: Margarita Valldaura Memoria Sepultura: St. Donatian's Cathedral Ioannes Ludovicus Vives (Catalanice Joan Lluís Vives i March ; Hispanice Juan Luis Vives, Valentiae 6 Martii 1492—Brugis 6 Maii 1540) fuit magister linguae Latinae humanitatisque necnon philosophiae studiosus e Valentia oriundus; qui, cum fere omnes familiares praeter matrem in carceres Inquisitionis Hispanicae detrusi atque morte multati essent, mater ipsa peste correpta morti occubuisset, adhuc iuvenis patriam deseruit neque umquam illuc revertit; ipse deinde Lutetiae Parisiorum lauream adeptus primum Lovanii in universitate docuit ubi, Erasmo Roterodamo suadente, sancti Augustini opus De civitate Dei commentariis instruxit et publici iuris faciendum curavit. Insequentibus annis, primum Oxoniae, deinde Brugis, philosophiam docuit, plurimos libros de ratione studiorum, philosophia, psychologia, paedagogia, theologia, lingua Latina discipulis tradenda conscripsit; quorum in numero praeter multa alia etiam Exercitationes linguae Latinae et libellus De causis corruptarum artium magni habentur (et quidem sunt) momenti. Ferdinandus Ruizius Villegas eclogam in mortem Vives composuit.